寄陳履常
作者：邢居實
朝代：宋

paragraphs: 十年客京洛，衣袂多黄塵。
所交盡才彥，唯子情相親。
會合能幾日，歡樂何遽央。
春風東北來，飄我西南翔。
驪駒已在門，白日行且晚。
停觴不能飲，將去更復返。
把腕捋髭鬚，悲啼類兒女。
人生非鹿豕，安得常羣聚。
朝別河上梁，暮涉關山道。
匹馬逐飛蓬，離恨如春草。
去去日已遠，行行淚橫臉。
昨日同袍友，今朝異鄉客。
來時城南陌，始見梅花白。
回首漢江頭，黄梅已堪摘。
杖策登高城，極目迥千里。
落日下青山，但見白雲起。
遠望豈當歸，長歌涕如雨。
歸心如明月，幽夢過潁汝。
抱膝長相思，故人安可見。
忽枉數行書，彷彿如對面。
紛紜輦轂下，冠蓋爭馳逐。
吹噓多賢豪，肯復念幽獨。
空齋聽夜雨，深竹聞子規。
此情不可道，此心君詎知。